**ΙΟΥΝΙΟΣ 15!!**

**ΑΥΓΟΥΣΤΙΝΟΣ ΙΠΠΩΝΟΣ & ΜΟΝΙΚΑ ΟΣΙΑ ΜΗΤΗΡ ΑΥΤΟΥ**

**ΑΚΟΛΟΥΘΙΑ**

**(Αθανασίου ιερομονάχου Σιμωνοπετρίτου.)**

**Σημείωσις διαχειριστού ιστολογίου:**

Η μνήμη της Οσίας Μόνικας, είναι την 4η Μαΐου. Καθόλου άτοπο όμως η μεταφορά της μνήμης της σήμερα, ώστε να συνεορτάζεται μετά του υιού της.

**ΕΣΠΕΡΙΝΟΣ**

 Μετά τον προοιμιακόν, το· Μακάριος ανήρ. Εις δε το· Κύριε εκέκραξα, ιστώμεν στίχους στ , και ψάλλομεν στιχηρά Προσόμοια.

**Ήχος α’ . Των ουρανίων ταγμάτων.**

Ω βάθος θείας αγάπης του φιλανθρώπου Χριστού! όστις σωθήναι θέλει, τους ανθρώπους και ζήσαι, διο και Αυγουστίνον προς φως της ζωής, εκ του σκότους εξήγαγε, και εξ ασώτου ανέδειξε θαυμαστόν, Ιεράρχην και διδάσκαλον.

 Ον μητρική σου κοιλία υιόν εβάστασας, Μόνικα Αυγουστίνον, αύθις όμβροις δακρύων, και θείαις προσευχαίς σου προς τον Θεόν, αληθεία εγέννησας, και εδωρήσω Ιππώνι χριστοπρεπή, ποιμενάρχην και διδάσκαλον.

 Τη μητρική ευσεβεία από παιδός συντραφείς, παμμάκαρ Αυγουστίνε, μετά πλείονας χρόνους, αφρόνως εν τη πλάνη διαγαγών, εν τη πίστει επέστρεψας, και τον Χριστόν προτιμήσας τας ηδονάς, ώσπερ σκύβαλα κατέλιπες.

 Ιδού καιρός μετανοίας και σωτηρίας Χριστού, απόθεσθε τα έργα, του σκοτίου βελίαρ, και όπλα ενδυθέντες θείου φωτός, αναγνούς συγκεκλόνισο, και επιστρέψας ο πρώην απολωλώς, Αυγουστίνε μέγας γέγονας.

Φιλοσοφίαν της πλάνης απαρνησάμενος, και του Σταυρού μωρία, συναφθείς Αυγουστίνε, σοφίας ανωτάτης του Ιησού, ανεδείχθης διδάσκαλος, ταις διδαχαίς σου στηρίζων χριστιανούς, και προτρέπων προς μετάνοιαν.

 Ιδού καινά σοι τα πάντα θεομακάριστε, αμαρτημάτων πλήθους, εν Χριστώ καθαρθέντι, και δείξαντι εμπράκτως την ισχυράν, μετανοίας υπόθεσιν, δι’ ης πολίτας ο Κύριος εμποιεί, Βασιλείας επιστρέφοντας.

**Δόξα. Ήχος πλ. β’ .**

Ως πλοίον χειμαζόμενον τοις κύμασι της πλάνης, λιμένα εύρες σωτήριον την Εκκλησίαν, Αυγουστίνε μακάριε. Και της μητρός σου Μονίκης τοις δάκρυσι πιανθείς, ως δένδρον πολύκαρπον εδείχθης, τας ευαγγελικάς αρετάς ως άριστα εργασάμενος, όθεν τη καρδιακή μετανοία την θείαν αγάπην συνδυάσας, ποιμήν αγιώτατος εγένου Ιππώνος, και διδάσκαλος θεόσοφος. Νυν δε τω θρόνω της μεγαλωσύνης Κυρίου παριστάμενος, των σε τιμώντων πιστώς μνήσθητι φιλότεκνε.

**Και νυν. Θεοτοκίον**

Τίς μη μακαρίσει σε, Παναγία Παρθένε; τίς μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

 Είσοδος. Φως ιλαρόν, το Προκείμενον της ημέρας και τα Αναγνώσματα.

**Παροιμιών το Ανάγνωσμα. (ι´ 7, γ´ 13-16, εκλογή).**

Μνήμη δικαίου μετ ἐγκωμίων, και ευλογία Κυρίου επί κεφαλήν αυτού. Μακάριος άνθρωπος, ος εύρε σοφίαν, και θνητός, ος είδε φρόνησιν. Κρείσσον γαρ αυτήν εμπορεύεσθαι, η χρυσίου και αργυρίου θησαυρούς. Τιμιωτέρα δε εστι λίθων πολυτελών· παν δε τίμιον, ουκ άξιον αυτής εστιν. Εκ γαρ του στόματος αυτής εκπορεύεται δικαιοσύνη, νόμον δε και έλεον επί γλώσσης φορεί. Τοιγαρούν ακούσατέ μου, ω τέκνα, σεμνά γαρ ερώ· και μακάριος άνθρωπος, ος τας εμάς οδούς φυλάξει. Αι γαρ έξοδοί μου, έξοδοι ζωής, και ετοιμάζεται θέλησις παρά Κυρίου. Δια τούτο παρακαλώ υμάς, και προΐεμαι εμήν φωνήν υιοίς ανθρώπων. Ότι εγώ η Σοφία κατεσκεύασα βουλήν και γνώσιν και έννοιαν εγώ επεκαλεσάμην. Εμή βουλή και ασφάλεια, εμή φρόνησις, εμή δε ισχύς. Εγώ τους εμέ φιλούντας αγαπώ, οι δε εμέ ζητούντες, ευρήσουσι χάριν. Νοήσατε τοίνυν άκακοι πανουργίαν, οι δε απαίδευτοι ένθεσθε καρδίαν. Εισακούσατέ μου και πάλιν, σεμνά γαρ ερώ, και ανοίγω από χειλέων ορθά. Ότι αλήθειαν μελετήσει ο λάρυγξ μου, εβδελυγμένα δε εναντίον εμού χείλη ψευδή. Μετά δικαιοσύνης πάντα τα ρήματα του στόματός μου· ουδέν εν αυτοίς σκολιόν, ουδέ στραγγαλιώδες. Πάντα ευθέα εστί τοις νοούσι, και ορθά τοις ευρίσκουσι γνώσιν. Διδάσκω γαρ υμίν αληθή, ίνα γένηται εν Κυρίω η ελπίς υμών, και πλησθήσεσθε Πνεύματος.

**Σοφίας Σολομώντος το Ανάγνωσμα. (δ´ 14, Παροιμ. ι´ 31).**

Στόμα δικαίου αποστάζει σοφίαν, χείλη δε ανδρών επίστανται χάριτας. Στόμα σοφών μελετά σοφίαν· δικαιοσύνη δε ρύεται αυτούς εκ θανάτου. Τελευτήσαντος ανδρός δικαίου, ουκ όλλυται ελπίς· υιός γαρ δίκαιος γεννάται εις ζωήν· και εν αγαθοίς αυτού καρπόν δικαιοσύνης τρυγήσει. Φως δικαίοις διαπαντός, και παρά Κυρίου ευρήσουσι χάριν και δόξαν. Γλώσσα σοφών καλά επίσταται, και εν καρδία αυτών αναπαύσεται σοφία. Αγαπά Κύριος οσίας καρδίας· δεκτοί δε αυτώ πάντες άμωμοι εν οδώ· Σοφία Κυρίου φωτιεί πρόσωπον συνετού· φθάνει γαρ τους επιθυμούντας αυτήν, προ του γνωσθήναι, και ευχερώς θεωρείται υπό των αγαπώντων αυτήν. Ο ορθρίσας προς αυτήν ου κοπιάσει· και ο αγρυπνήσας δι αὐτήν, ταχέως αμέριμνος έσται. Ότι τους αξίους αυτής αυτή περιέρχεται ζητούσα, και εν ταις τρίβοις φαντάζεται αυτοίς ευμενώς. Σοφίας ου κατισχύσει ποτέ κακία. Δια ταύτα και εραστής εγενόμην του κάλλους αυτής, και εφίλησα ταύτην, και εξεζήτησα εκ νεότητός μου, και εζήτησα νύμφην αγαγέσθαι εμαυτώ. Ότι ο πάντων Δεσπότης ηγάπησεν αυτήν. Μύστις γαρ εστι της του Θεού επιστήμης, και αιρέτις των έργων αυτού. Οι πόνοι αυτής εισιν αρεταί· σωφροσύνην δε και φρόνησιν αύτη διδάσκει· δικαιοσύνην και ανδρείαν, ων χρησιμώτερον ουδέν εστιν εν βίω ανθρώποις· Ει δε και πολυπειρίαν ποθεί τις, οίδε τα αρχαία και τα μέλλοντα εικάζειν· επίσταται στροφάς λόγων, και λύσεις αινιγμάτων· σημεία και τέρατα προγινώσκει, και εκβάσεις καιρών και χρόνων· και πάσι σύμβουλός εστιν αγαθή. Ότι αθανασία εστίν εν αυτή, και εύκλεια εν κοινωνία λόγων αυτής. Δια τούτο ενέτυχον τω Κυρίω, και εδεήθην αυτού, και είπον εξ όλης μου της καρδίας· Θεέ Πατέρων, και Κύριε του ελέους, ο ποιήσας τα πάντα εν λόγω σου, και τη σοφία σου κατασκευάσας τον άνθρωπον, ίνα δεσπόζη των υπό σου γενομένων κτισμάτων, και διέπη τον κόσμον εν οσιότητι και δικαιοσύνη· δος μοι την των σων θρόνων πάρεδρον σοφίαν, και μη με αποδοκιμάσης εκ παίδων σου· ότι εγώ δούλος σος, και υιός της παιδίσκης σου. Εξαπόστειλον αυτήν εξ αγίου κατοικητηρίου σου, και από θρόνου δόξης σου, ίνα συμπαρούσά μοι διδάξη με, τι ευάρεστόν εστιν παρά σοι. Και οδηγήση με εν γνώσει, και φυλάξη με εν τη δόξη αυτής. Λογισμοί γαρ θνητών πάντες δειλοί, και επισφαλείς αι επίνοιαι αυτών.

**Σοφίας Σολομώντος το Ανάγνωσμα. (δ´ 7-15).**

Δίκαιος, εάν φθάση τελευτήσαι, εν αναπαύσει έσται. Γήρας γαρ τίμιον ου το πολυχρόνιον, ουδέ αριθμώ ετών μεμέτρηται. Πολιά δε εστι, φρόνησις ανθρώποις, και ηλικία γήρως, βίος ακηλίδωτος. Ευάρεστος Θεώ γενόμενος, ηγαπήθη· και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού. Βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Εις την Λιτήν, Ιδιόμελα. Ήχος α’ .**

Τω πλούτω της φιλανθρωπίας του Χριστού καθελκυσθείς, την πτωχείαν των κοσμικών ηδονών απηρνήσω, Αυγουστίνε αξιάγαστε. Και το φορτίον των σκοτεινών έργων απαμφιασάμενος, της χάριτος τον λαμπρόφωτον χιτώνα ενεδύθης, όθεν τη Εκκλησία γέγονας κανών λαμπρός μετανοίας, και διδάσκαλος θεοφώτιστος, καθοδηγών προς σωτηρίαν τους πόθω ανευφημούντάς σε.

**Ήχος β’ .**

Τω θείω Παύλω αγρευθείς ως ιχθύς θεοδίψαστος, του αληθινού Ιχθύος Χριστού τον σταυρόν προετίμησας, της κοσμικής και ταραχώδους φιλοσοφίας. Διο του Πνεύματος όργανον ευφωνότατον, Αυγουστίνε ανεδείχθης, εν λόγοις και γραφαίς οικοδομών τους πιστούς. Ους ταις βίβλοις σου πατρικώς εκτρέφων, στήριξον εν ορθότητι δογμάτων τε και πράξεων.

**Ήχος γ’ .**

Η εν Χριστώ κατασπειρομένη επ’ ελπίδι ευχή, τοις δάκρυσι καταποτιζομένη, εν καιρώ αθρόον καρπούς εκφέρει σωτηρίας. Τούτο γαρ ειδυία η καλλιμήτηρ Μόνικα, ουκ ενάρκησε δεομένη πικρώς, υπέρ υιού μεν φιλτάτου εν απωλεία δε πορευομένου, όθεν εν Πνεύματι τούτον εν τέλει ανεγέννησε, και την Εκκλησίαν καταυγάζοντα λαμπρώς, Αυγουστίνον επίσκοπον εώρακε.

**Ήχος δ’ .**

Την ευαγγελικήν πολιτείαν εν μετανοία σταυρική πορευθείς, της ποθουμένης σοι Πολιτείας του Θεού, ήδη μέτοχος επαξίως γέγονας, Αυγουστίνε ιερώτατε. Και εν εξομολογήσει τον Φιλάνθρωπον καθικετεύων, είληφας δια του λουτρού της ανακαινώσεως, το πλήρωμα της Χάριτος. Διο ποιμήν χριστομίμητος και διδάσκαλος θεοσοφώτατος γεγονώς, πλήθη ψυχών εις σωτηρίαν ωδήγησας. Μεθ’ ων μνήσθητι Πάτερ φιλότεκνε, των μοναστριών, την φλόγα υπανάπτων ημίν αεί του θείου έρωτος.

**Δόξα. Ήχος πλ. α’ .**

Της φιληδονίας το πικρόν ποτήριον καταρροφήσας, και της σκοτονόου φιλοσοφίας τοις λαβυρίνθοις περιπλανηθείς, ότε ελήλυθεν ο καιρός της σωτηρίας, δια του χριστοκαρδίου Παύλου ηγρεύθης θαυμαστώς εις Χριστόν, όθεν Αυγουστίνε εις άροτρον βαλών την χείρα, ως άριστα σαυτόν και τον λαόν του Θεού εγεώργησας, ποιμεναρχικώς επισκοπεύσας της μακαρίας Ιππώνος. Νυν δε μετά Μονίκης της σε κερδησάσης εν δάκρυσι μητρός, Χριστόν καθικετεύσατε Ον ηγαπήσατε εκ καρδίας, υπέρ των ψυχών ημών.

**Και νυν. Θεοτοκίον.**

Μακαρίζομέν σε Θεοτόκε Παρθένε, και δοξάζομέν σε οι πιστοί κατά χρέος, την πόλιν την άσειστον, το τείχος, το άρρηκτον, την αρραγή προστασίαν, και καταφυγήν των ψυχών ημών.

**Εις τον Στίχον. Ήχος β’ . Ότε εκ του Ξύλου.**

Ότε, αμαρτίας το τραχύ, και η πλησμονή των ηδέων, σοι προεξένησαν, αηδίαν Άγιε τότε εζήτησας, του φορτίου απόρριψιν, του συνθλίβοντός σε, και τυχείν αφέσεως ώνπερ εξήμαρτες, όθεν ως ο άσωτος πάλαι, τω Πατρί προσέπεσας λέγων· ήμαρτόν Σοι Δέσποτα συγχώρησον.

 Στ.: Οι ιερείς Σου Κύριε ενδύσονται δικαιοσύνην, και οι Όσιοί Σου, εν αγαλλιάσει αγαλλιάσονται.

Έσπειρας εν δάκρυσι πολλοίς, Μόνικα υιού σωτηρίαν, αποστατήσαντος, και επανεγέννησας, τούτον ευχαίς μητρικαίς, ενδυθείς γαρ βαπτίσματος, την σώζουσαν χάριν, Εκκλησίας δέδεικται, αρχιερεύς θαυμαστός, δείξας ότι οίδεν η Χάρις, κρίμασι γεννάν υπερλόγοις, εκ των λίθων τέκνα θεοτίμητα.

 Στ.: Θαυμαστός ο Θεός, εν τοις Αγίοις Αυτού.

Πάτερ, Αυγουστίνε ιερέ, την Ιππώνα πλήσας θαυμάτων, και διαθρέψας σοφώς, τη διδασκαλία σου, της Εκκλησίας κοινός, ανεδείχθης διδάσκαλος, λαού δε προστάτης, του ανατεθέντος σοι, υπό Χριστού του Θεού, ήπερ, ουρανόθεν την χάριν, δίδου καθ’ ημέραν και νύκτα, και ημάς τα τέκνα σου ενίσχυε.

**Δόξα. Ήχος δ’ .**

Φιλοσοφίας το φλήναφον αρνησάμενος, της δυσσεβείας την αχλύν εξεμυκτήρισας, το δυσαχθές δε φορτίον των ηδονών της ψυχής σου αποσείσας, δια βαπτίσματος τω Κυρίω ακλινώς συνετάξω, όθεν χάριν τη χάριτι προστιθέμενος, τον Μαργαρίτην εύρες τον πολύτιμον. Ούπερ έμπορος σοφώτατος ανεδείχθης, πληθύνας τοις έργοις και τοις λόγοις σου, το χριστοσφράγιστον ποίμνιον του Θεού, εν ουρανοίς δε παριστάμενος τω Κυρίω, πάτερ Αυγουστίνε μακαριώτατε, πρέσβευε δεόμεθα υπέρ των πίστει, μετά της μητρός Μονίκης γεραιρόντων σε.

**Και νυν. Θεοτοκίον**

Νεύσον παρακλήσει σων οικετών Πανάμωμε, παύουσα δεινών ημών επαναστάσεις, πάσης θλίψεως ημάς απαλλάττουσα· σε γαρ μόνην ασφαλή, και βεβαίαν άγκυραν έχομεν, και την σην προστασίαν κεκτήμεθα. Μη αισχυνθώμεν Δέσποινα, σε προσκαλούμενοι, σπεύσον εις ικεσίαν, των σοι πιστώς βοώντων· Χαίρε Δέσποινα, η πάντων βοήθεια, χαρά και σκέπη, και σωτηρία των ψυχών ημών.

 Νυν απολύεις. Τρισάγιον.

**Απολυτίκιον. Ήχος α’. Της ερήμου πολίτης.**

Των δακρύων τοις ρείθροις εν Χριστώ ανεγέννησας, ον το πρώην Μόνικα φύσει, Αυγουστίνον απέτεκες, ο πλούτος γαρ της Χάριτος Χριστού, εδείχθη υπερμέτρως εν αυτώ, και ανύψωσεν εις θρόνον επισκοπής, Ιππώνος η διέπρεψε· δόξα τω φιλανθρώπω Ιησού, ότι σωθήναι άπαντας, θέλει σφοδρώς αμαρτωλούς, δι’ ους σάρκα προσείληφε.

**Δόξα... Και νυν... Θεοτοκίον**

Σε την μεσιτεύσασαν την σωτηρίαν του γένους ημών, ανυμνούμεν Θεοτόκε Παρθένε· εν τη σαρκί γαρ τη εκ σου προσληφθείση, ο Υιός σου και Θεός ημών το δια Σταυρούκαταδεξάμενος πάθος, ελυτρώσατο ημάς, εκ φθοράς ως φιλάνθρωπος.

 Απόλυσις.

**ΟΡΘΡΟΣ**

**Μετά την α’ στιχολογίαν, κάθισμα. Ήχος α . Τον τάφον Σου Σωτήρ.**

Χριστού καταυγασθείς, τω φωτί Αυγουστίνε, ως σκύβαλα ευθύς, απηρνήσω τα κόσμου, και πάση δυνάμει σου, σεαυτόν απεκάθηρας, όθεν είληφας του Παρακλήτου την χάριν, και ωδήγησας, εν ταις γραφαίς και τοις λόγοις, πολλούς εις μετάνοιαν.

**Δόξα. Και νυν. Θεοτοκίον.**

Οδήγησον ημάς, εν οδώ μετανοίας, εκκλίνοντας αεί, προς κακών ανοδίας, και τον υπεράγαθον, παροργίζοντας Κύριον, απειρόγαμε, ευλογημένη Μαρία, καταφύγιον απεγνωσμένων ανθρώπων, Θεού ενδιαίτημα.

**Μετά την β’ στιχολογίαν, κάθισμα. Ήχος γ’ . Την ωραιότητα.**

Δένδρον πολύκαρπον, εφάνης Άγιε, μητρός τοις δάκρυσι, βλαστήσας άριστα, τη Εκκλησία του Χριστού, διδάγματα Αυγουστίνε, και ποιμήν γενόμενος, της Ιππώνος θεόσοφος, τύπος αναδέδειξαι, μετανοίας τοις πίπτουσι, και πάλιν ορθουμένοις εκ βόθρου, της αμαρτίας θεία Χάριτι.

**Δόξα... Και νυν... Θεοτοκίον**

Ο υπερούσιος, Θεός και Κύριος, εκ σου σεσάρκωται, δι' αγαθότητα, το καθ' ημάς ουσιωθείς, και μείνας όπερ πέφυκεν· όθεν και θεάνθρωπον, τούτον σέβοντες Πάναγνε, σε την Απειρόγαμον, Θεοτόκον κηρύττομεν, δοξάζοντες το μέγιστον θαύμα, της σης ασπόρου κυήσεως.

**Μετά τον Πολυέλεον, κάθισμα. Ήχος δ’ . Επεφάνης σήμερον.**

Αυγουστίνε Άγιε, συν τη Μονίκη, την Μονήν σκεπάσατε, ήτις τιμά πανευλαβώς, μνήμην υμών την χαρμόσυνον, και την αγάπην, Χριστού ημίν δίδοτε.

**Δόξα... Και νυν... Θεοτοκίον. Ταχύ προκατάλαβε.**

Πολλαίς περιστάσεσι και συμφοραίς των δεινών, Παρθένε κυκλούμενοι και προς απόγνωσιν, αεί περιπίπτοντες, μόνην σε σωτηρίαν, και ελπίδα και τείχος, έχομενΘεοτόκε, και προς σε κατά χρέος, εν πίστει και νυν αιτούμεν· Σώσον τους δούλους σου.

**Οι αναβαθμοί· το α’ αντίφωνον του δ’ ἤχου.**

Στ.: Τοις Αγίοις τοις εν τη γη Αυτού, εθαυμάστωσεν ο Κύριος.

Στ.: Θαυμαστός ο Θεός, εν τοις Αγίοις Αυτού.

**Ευαγγέλιον Ιεραρχικόν, του Όρθρου της ΙΓ Νοεμβρίου**

Ο Ν ψαλμός

Δόξα: Ταις του Ιεράρχου...

Και νυν: Ταις της Θεοτόκου...

**Ιδιόμελον. Ήχος πλ. β’ . Στ.: Ελεήμον, ελέησόν με ο Θεός...**

Του ευπροσδέκτου καιρού, της μετανοίας την κλήσιν αποδεχθείς, εκ σκότους αγνωσίας εις φως του Χριστού, Αυγουστίνε μετεβιβάσθης. Και ταις ακτίστοις επιλάμψεσι της Χάριτος καταυγασθείς, γέγονας διδάσκαλος αιώνιος μετανοίας, και Εκκλησίας ιεράρχης θεοφώτιστος, όθεν των την μνήμην σου, σήμερον χρεωστικώς τιμώντων, μνήσθητι δεόμεθα, εν ταις προς τον Φιλάνθρωπον ευχαίς σου Άγιε.

 Είτα οι Κανόνες· της Θεοτόκου, και των Αγίου, ου η ακροστιχίς: Μόνικαν Αυγουστίνόν τε κοινώς υμνήσω. Α(θανάσιος).

**Ωδή α’ . Ήχος πλ. δ’ . Αρματηλάτην Φαραώ.**

Μακαριότητι φαιδρώς τερπόμενοι εν ταις αυλαίς του Θεού, πάτερ Αυγουστίνε, και Αγία Μόνικα, ωδάς ημών προσδέξασθε, και πλουσίαν την χάριν, εξ ουρανού καταπέμψατε, αγιαστικήν θείου Πνεύματος.

Ου των ασόφων φιλοσόφων Άγιε κενά ληρήματα, ουδέ τα θολώδη, ύδατα αιρέσεων, ψυχήν σου επανέπαυσαν, έως ου θείος Παύλος, επιστολών τη σαγήνη σε, ως ιχθύν Χριστώ ανιμήσατο.

Νικά την φύσιν των πραγμάτων άριστα η μεμιγμένη ευχή, δάκρυσι καρδίας, ως εν σοι τετέλεσται, ψυχής η αναγέννησις, Αυγουστίνε μητρός σου, ικετευούσης εν δάκρυσιν, ημερονυκτίως τον Κύριον.

**Θεοτοκίον.**

Ιλαρωτάτη διανοία έρχομαι προς Σε πανάχραντε, και αιτούμαι πρέσβιν, προς Χριστόν γενέσθαι μοι, πληθύς γαρ απειράριθμος, ψυχικών μου σφαλμάτων, την παρρησίαν δεήσεως, ως ακρίς τον χόρτον ηφάνισε.

**Ωδή γ’ . Ουρανίας αψίδος.**

Κεκμηκώς εκ του βάρους των σφαλερών πράξεων, ήλθες μετανοίας εις Ύψος, τη θεία χάριτι, και αναγέννησιν, δια βαπτίσματος εύρες, Αυγουστίνε πάνσοφε, Χριστώ ενούμενος.

Α εδίωκες πρώην απατηλά ύστερον, σοι εξετιμήθησαν Πάτερ, ως παρερχόμενα, και μη δυνάμενα, ψυχής πληρώσαι τους πόθους, ήτις αναπέπαυται, Χριστόν πλουτήσασα.

Νους καινός σοι εδόθη εξ αυγασμού χάριτος, όθεν Αυγουστίνε καινά σοι, και τα βιώματα, άπερ απέτεκεν, η ενσυνείδητος σχέσις, μετά της Θεότητος, ήνπερ επέδειξας.

**Θεοτοκίον.**

Αρχαγγέλων η δόξα και των πιστών στήριγμα, ούσα Θεοτόκε Παρθένε, σκέπε τους δούλους Σου, χείρας εκτείνουσα, ικετικάς προς Δεσπότην, και καταβιβάζουσα, το θείον έλεος.

**Κάθισμα. Ήχος πλ. α’ . Τον συνάναρχον Λόγον.**

Αυγουστίνε δακρύων υιός ωνόμασαι, της σης μητρός Μονίκης, εκδυσωπούσης Χριστόν, όπως φως το της ζωής ψυχής σου όμματα, καταφωτίση δαψιλώς, και μετανοίας την οδόν, χαρίσηται φιλανθρώπως, ην συνεπεία βαδίσας, ποιμήν εφάνης Ιππώνος πάνσοφος.

**Δόξα... Kαί νυν ... Θεοτοκίον**

Παναγία Παρθένε ημάς ελέησον, τους προσφεύγοντας πίστει εις σε την εύσπλαγχνον, και αιτουμένους, την θερμήν σου νυν αντίληψιν· δύνασαι γαρ ως αγαθή, τους πάντας σώζειν, ως ούσα, Μήτηρ Θεού του υψίστου, ταις μητρικαίς σου πρεσβείαις, αεί χρωμένη θεοχαρίτωτε.

**Ωδή δ’ . Συ μου ισχύς Κύριε.**

Ύλης αισχρόν όργανον, πρώην γενόμενος, είτα ώφθης, Αυγουστίνε τέμενος των αρετών, λόγους του σοφού, Αμβροσίου ότε, αυτού διδάσκοντος ήκουσας, και πάσαν απορρίψας, ματαιότητα κόσμου, εν καινότητι βίου εβάδισας.

Γνους τον Χριστόν Άγιε, ευθύς εμίσησας, γνώσιν κόσμου, προς ην εκοπίασας και εμπλησθείς, Πνεύματος Θεού, πέλαγος εγένου, των δωρεών δι’ ων έθρεψας, τα τέκνα Εκκλησίας, ως ποιμήν χριστοφόρος, Αυγουστίνε Ιππώνος επίσκοπε

Όγκον βαρύν έφυγες, ματαίας γνώσεως, προτιμήσας, του Σταυρού το κήρυγμα ω βαπτισθείς, δέδειξαι λαμπρός, των Χριστού δογμάτων, μύστης και θείος διδάσκαλος, ποτίζων Εκκλησίας, θεοδίψαστα τέκνα, Αυγουστίνε σοφοίς σου διδάγμασι.

**Θεοτοκίον.**

Υπέρ τον νουν πέφυκε, της παρθενίας Σου, Θεοτόκε, άφραστον μυστήριον πως γαρ αγνή, τέτοκας Υιόν, και πως διαμένεις, αύθις Παρθένος πανάσπιλε; όθεν Σε δυσωπούμεν, και ημάς παρθενίας, τον ζυγόν δεξαμένας ενίσχυσον.

**Ωδή ε’. Ίνα τι με απώσω.**

Σου ειδώς την καρδίαν, ο ετάζων ανθρώπων καρδίας Άγιε, εκ βυθού απάτης, σε ανείλκυσε και ανεγέννησε, δια Αμβροσίου, Μεδιολάνων ποιμενάρχου, και φωτί θείας γνώσεως έπλησε.

Τον υιόν ανομίας, Βασιλείας Χριστού υιόν έδειξας, πάτερ Αυγουστίνε, επιστρέψας καλώς όθεν έφυγες, του Ευαγγελίου, μαθών την δύναμιν οπόση, επιστρέφειν ψυχάς εκ ζοφώσεως.

Ίνα πλήρης αγάπης, και ελέους υπάρξης ποιμήν μακάριε, ο Χριστός αφήκεν, εμπεσείν σε βυθώ παραπτώσεων, ένθεν δια πείρας, φιλοψυχότατος εδείχθης, συμπαθών τους Θεώ αμαρτάνοντας.

**Θεοτοκίον.**

Νουν μου δείξον Παρθένε, του Υιού Σου τερπνότατον ευναστήριον, δώρόν μοι διδούσα, αδιάλειπτον μνήμην Ονόματος, Τούτου δι’ ου πάσα, ψυχή ευφραίνεται και πόθω, Βασιλείας εντεύθεν προγεύεται.

**Ωδή στ’ . Ιλάσθητί μοι Σωτήρ.**

Ο νους σου φωτοειδής, καθρέπτης Πάτερ εγένετο, σοφίαν αντανακλών, φωτίζοντος Λόγου σε, διο όσα γέγραφας, εμφανώς την Χάριν, τοις εγκύπτουσι χαρίζονται.

Νικήσας τον πειρασμόν, της κατά κόσμον πορείας σου, σταυρού τον ζωοποιόν, ζυγόν προετίμησας, Αυγουστίνε πάνσοφε, όθεν ενεπλήσθης, γλυκασμού του της νεκρώσεως.

Ταπείνωσιν διαρκή, εν τη καρδία εφύλαξας, πταισμάτων των προ Χριστού, αεί μιμνησκόμενος, εξ ης εθησαύρισας, άσυλον τον πλούτον, Αυγουστίνε της θεώσεως.

**Θεοτοκίον.**

Εν πάση μου τη ζωή, γενού προστάτις και πρόμαχος, φωτίζουσα μητρικώς, πορείας του βίου μου, Παναγία Δέσποινα, όπως Σε δοξάζω, κατά χρέος ανεξόφλητον.

**Κοντάκιον. Ήχος δ’ . Ο υψωθείς.**

Την εσομένην προκοπήν σου γνωρίζων, ηλίευσέ σε Ιησούς φιλανθρώπως, ως αλιέα πάνσοφον τον Παύλόν εφευρών, όθεν καινουργήσας σου την προσούσαν σοφίαν, τω

Αγίω Πνεύματι, ποιμενάρχην Ιππώνος, ανέδειξέ σε πλήρη αρετών, ω Αυγουστίνε και μέγαν διδάσκαλον.

**Ο Οίκος.**

Εθαυμαστώθη επί σοι η χάρις του Θεού, μεγάλως θείε Πάτερ, και από σκεύους αχρήστου πλάνης σε, ανέδειξε φωστήρα, και ποιμενάρχην Εκκλησίας άριστον. Οίδε γαρ ο φιλόψυχος Σωτήρ, αείποτε τρόπους πολλούς και αφορμάς ποικίλας, δι’ ων πορίζεται πάσιν ανθρώποις εύθετον, την σωτηρίαν, όθεν ημείς συναχθείσαι, προς τον Νυμφίον των ψυχών αεί σε πρέσβυν προβαλλόμεθα, ως έχουσαί σε προστάτην θείον, και μέγαν διδάσκαλον.

**Συναξάριον**

Τη ΙΕ' του αυτού μηνός, Μνήμη του Αγίου Αυγουστίνου, επισκόπου Ιππώνος και της μητρός αυτού Μονίκης.

Έρωτι φλεχθείς του Θεού Αυγουστίνε. φωστήρ εδείχθης παμφαέστατος, μάκαρ. Διπλώς γεννήσασα υιόν Αυγουστίνον, σύγχαιρε τούτω, Μόνικα, Παραδείσω. Πέμπτη δεκάτη τε υιομητρία δακρύγονος τιμάσθω.

Ο θείος και ιερός ούτος Αυγουστίνος, ο και Αυρήλιος ονομαζόμενος, εγεννήθη εν Ταγέστη της εν Καρθαγένη [ήτοι τω νυν Τουνεζίω] Νουμιδίας, και ήκμασεν επί της βασιλείας Θεοδοσίου του Μεγάλου εν έτει 380. Διήρκεσε δε και έως των χρόνων Αρκαδίου και Ονωρίου των υιών αυτού, γενόμενος ογδοήκοντα χρονών γέροντας. Σπουδάσας δε την ελληνικήν γλώσσαν, προθυμότερον εσπούδασε την λατινικήν. Όθεν και έγινε εμπειρότατος εις την φιλοσοφίαν, και μάλιστα εις την ρητορικήν και την διαλεκτικήν. Όταν δε έγινε τριάντα χρονών νεανίας, όχι μόνον από το πυρ των σαρκικών παθών περιφλέχθη, γεννήσας και υιόν εκ παλλακίδος, Αδεόδατον καλούμενον, αλλά και Μανιχαίος γέγονεν έτη εννέα. Έπειτα, απελθών εις Ρώμην και εις Μεδιόλανα δια να διδάξη εκεί την ρητορικήν και γνωρισθείς με τον Άγιον Αμβρόσιον, ηλευθερώθη της πλάνης με την εκείνου διδασκαλίαν και με ταις της μητρός του προσευχαίς και εβαπτίσθη. Μετανοήσας δε επί τοις πεπραγμένοις, τοσούτον πλούσιον έλαβε παρά Θεού το της κατανύξεως χάρισμα, ώστε οπού, ευκολώτερον ήτον να στήση τινας τα νάματα των πηγών, παρά να στήση τα εκείνου αείρρυτα δάκρυα, δια τα οποία και θείας ελλάμψεως και φωτισμού κατηξιώθη ο τρισμακάριστος, και την θεολογίαν χάριν άφθονον και δαψιλή εκομίσατο. Όθεν και επίσκοπος Ιππώνος της εν Καρθαγένη εχειροτονήθη, και ευρέθη παρών εις την εν Καρθαγένη συγκροτηθείσαν Σύνοδον. Πλείστα δε συγγράμματα καταλιπών, εν λατινιστί. Επειδή δε, ως λέγει ο Δοσίθεος, τα συγγράμματα αυτού ενοθεύθησαν από τους αιρετικούς, δια τούτο και οι Ορθόδοξοι Χριστιανοί δεν δέχονται ταύτα απλώς και ως έτυχεν. Αλλ’ όσα συμφωνούσι με την κοινήν δόξαν της Εκκλησίας. Αρρωστήσας δε ο Άγιος, και λυπηθείς δια την άλωσιν οπού έκαμαν οι Αρειανισταί Βάνδαλοι εις την Αφρικήν, υπό των οποίων και η Ιππών κατεκάη, και όλος ευρισκόμενος εις την προσευχήν, εν ειρήνη τω Θεώ το πνεύμα παρέδωκεν.

 Τη αυτή ημέρα, Μνήμη του Αγίου Προφήτου Αμώς.

Αμώς, ο συκάμινα κνίζων αιπόλος, Εδέμ τρυγά τα δένδρα κνίζων ουκέτι. Πέμπτη εκ βιότοιο Αμώς δεκάτη τε απέπτη. Ούτος ην πατήρ Ησαΐου του Προφήτου, και εγεννήθη εν Θεκουέ, εν γη Ζαβουλών, και προεφήτευσεν έτη πεντήκοντα. Αμεσίας δε ο ιερεύς Βαιθήλ, συχνώς αυτόν τυμπανίσας, ενήδρευσεν αυτόν και ελοιδόρει. Εις τέλος δε ανείλεν αυτόν ο υιός Αμεσίου, ροπάλω πλήξας αυτόν κατά του κροτάφου, ότι ήλεγχε περί της ενέδρας των δαμάλεων των χρυσών. Ήλθε δε έτι εμπνέων εις την γην αυτού, και μετά δύο ημέρας εκοιμήθη, και ετάφη μετά των πατέρων αυτού. Το δε Αμώς, ερμηνεύεται κρατερός.

 Τη αυτή ημέρα, Μνήμη του Αγίου Μάρτυρος Δουλά.

Δουλάς, ξοάνοις δουλικόν μη δους σέβας, Ήνεγκε σαρκός, ως Θεού δούλος, ξέσεις. Ούτος ην εκ της Ζεφυρίου Πραιτωριάδος, Επαρχίας της Κιλικίας· δια δε το τον Χριστόν σέβειν και προσκυνείν, ήχθη προς τον Ηγεμόνα Μάξιμον, και τύπτεται ράβδοις. Διεξελθών δε τα κατά τον Απόλλωνα και την Δάφνην, ότι ερασθείς αυτής και καταδιώξας, ουκ επέτυχε της επιθυμίας, εξεκαλέσατο εις πλείονα θυμόν τον Ηγεμόνα και οργήν. Όθεν πάλιν τύπτεται κατά της γαστρός ύπτιος· και όξει και οστράκω κατατρίβεται, και σίνηπι κατά των μυκτήρων εγχέεται, και σιδήροις τα νώτα χαράσσεται, και τας σιαγόνας και τα σκέλη συντρίβεται. Ερωτηθείς δε παρά του Ηγεμόνος, περί του Χριστού, πως εν σαρκί Θεός νομίζεται, πάσαν την καθ’ ημάς οικονομίαν εν επιτόμω διηγήσατο. Αχθείς δε εις τρίτην εξέτασιν, και των ειδωλοθύτων αναγκαζόμενος απογεύσασθαι, ως εκών ουχ υπήκουσεν, αλλά την επενεχθείσαν βία σπονδήν τω αυτού στόματι απέπτυσεν, αναρτηθείς ξέεται επί τοσούτον, ως τε τας μεν παρειάς αυτώ και τα οστά των σαρκών γυμνωθήναι, τα δε έγκατα προελθείν. Είτα ελασθείς έως εικοστού μιλίου, τω Θεώ το πνεύμα παρέδωκεν.

 Τη αυτή ημέρα, Μνήμη του Αγίου Μάρτυρος Νερσή.

Νερσής απήλθε δια του μαρτυρίου, Οπού αθλητών αι χορείαι εν πόλω.

 Τη αυτή ημέρα, Μνήμη του Οσίου Ιερωνύμου.

Ιερώνυμον τον μέγαν τεθνηκότα Μέγας μένει στέφανος ουκ απεικότως. Ο Όσιος ούτος Ιερώνυμος εστάθη σύγχρονος με τον Μέγαν Θεολόγον Γρηγόριον, του οποίου και μαθητής εχρημάτισεν εν έτει 350. Ήτο δε έμπειρος τριών γλωσσών· ελληνικής, εβραϊκής και λατινικής. Ούτος ο Πατήρ ησύχαζεν ασκητικώς εις τα Ιεροσόλυμα, εν τη Αγία Βηθλεέμ. Όταν δε εγήρασεν, ανέγνωσεν τα συγγράμματα, οπού εποίησεν εν τη νεότητί του, και έλεγεν: Αισχύνομαι γέρων ων, οράν όσα συνέγραψα νέος. Ζήσας δε χρόνους ενενηνταεπτά, εκοιμήθη και ετάφη εις την Αγίαν Βηθλεέμ.

Ο θείος ούτος Ιερώνυμος ήτον άκρος φίλος με τον Άγιον Αυγουστίνον. Επειδή δε ο θείος Αυγουστίνος απεφάσισε να γράψη το περί Πόλεως Θεού βιβλίον, δια τούτο ηθέλησε να γράψη εις Παλαιστίνην προς τούτον τον Άγιον Ιερώνυμον, και να τον ερωτήση ποίαν γνώμην είχε περί της μακαριότητος της Ουρανίου εκείνης πόλεως του Θεού. Όμως έως ου να στείλη το γράμμα προς αυτόν, εσυνέβη να κοιμηθή ο θείος ούτος Ιερώνυμος. Τότε αυτός εφάνη κατ’ όναρ εις τον ιερόν Αυγουστίνον, και τω είπε ταύτα τα λόγια: Βλέπε, ημπορείς ποτέ να αριθμήσης τους αστέρας του ουρανού, η τας ρανίδας της θαλάσσης; Όχι βέβαια. Ήξευρε λοιπόν, πως τούτο είναι πλέον ευκολώτερον, παρά να το διηγηθή τινας την μακαριότητα της Ουρανίου πόλεως του Θεού, και του Παραδείσου την δόξαν. Τόσον γαρ είναι αύτη υπερβολική και ακατάληπτος, εις τρόπον οπού, εάν εγώ μετά θάνατον δεν έβλεπα ταύτην, βέβαια δεν το επίστευα ποτέ. Τόσον δε απέχει η πραγματική δόξα αύτη και μακαριότης του Παραδείσου, από εκείνην, οπού εγώ εφανταζόμην ακόμη ζωντανός ώντας, ώστε, οπού, απείρως και ασυγκρίτως αύτη είναι μεγαλυτέρα και θαυμασιωτέρα από εκείνην.

 Τη αυτή ημέρα, ο Άγιος Απόστολος Φουρτουνάτος, ξίφει τελειούται.

Φουρτουνάτος καύχημα τοις Αποστόλοις, και τοις Αθληταίς, την κάραν τετμημένος.

 Τη αυτή ημέρα, ο Άγιος Απόστολος Αχαϊκός, λιμώ και δίψει τελειούται.

Λιμόν λύει σοι και το δίψος παμμάκαρ, Ος είπε διψώ Δεσπότης επί ξύλου. Περί του Αχαϊκού τούτου, γράφει ταύτα ο Απόστολος Παύλος: Χαίρω δε επί τη παρουσία Αχαϊκού [Α Κορ. ιστ , 17].

 Τη αυτή ημέρα, ο Άγιος Απόστολος Στεφανάς, εν ειρήνη τελειούται.

Έργω στεφανάν τον Στεφανάν μοι νόει, Φορούντα τον στέφανον ου βραβεύς πόνοι. Περί του Στεφανά τούτου γράφει ο Παύλος: Παρακαλώ δε υμάς αδελφοί, οίδατε την αικίαν Στεφανά, ότι εστίν απαρχή της Αχαΐας, και εις διακονίαν τοις Αγίοις έταξαν εαυτούς. [Α Κορ. ιστ , 15]. Και περί των τριών ομού λέγει: Χαίρω δε επί τη παρουσία Στεφανά, και Φουρτουνάτου, και Αχαϊκού, ότι το υμών υστέρημα, ούτοι ανεπλήρωσαν. Ανέπαυσαν γαρ το εμόν πνεύμα, και το υμών. Επιγινώσκετε ουν τους τοιούτους. [Α Κορ. ιστ , 17]

 Τη αυτή ημέρα, ο Όσιος Ορτίσιος, εν ειρήνη τελειούται.

Άμωμος Ορτίσιος ήκει σοι Λόγε, Ου μώμον ειπείν ουδ’ ο μώμος ισχύσει. Περί του Ορτισίου τούτου, αναγινώσκομεν εις τον χειρόγραφον Παράδεισον των Πατέρων, τον συναχθέντα υπό Παλλαδίου Επισκόπου Ελενουπόλεως: Είπε ο Όσιος:  Νομίζω ότι εάν μη ο άνθρωπος φυλάξη την εαυτού καρδίαν καλώς, πάντα τα καλά όσα ήκουσεν, επιλανθάνεται και αμελεί, και ούτως ο εχθρός ευρών εν αυτώ τόπον, καταβάλλει αυτόν. Ώσπερ γαρ λύχνος σκευασθείς και φαίνων, εάν αμεληθή λαβείν έλαιον, κατ’ ολίγον σβέννυται, και λοιπόν ενδυναμούται το σκότος κατ’ αυτού... ούτω και ψυχής αμελούσης, όσον το Πνεύμα το Άγιον υποχωρεί, έως τέλεον αποσβεσθή η θέρμη αυτής. Και πάλιν είπεν: Πλίνθος ωμή βαλλομένη εις θεμέλιον εγγύς ποταμού, ουχ’ υπομένει μίαν ημέραν. οπτή δε ούσα, ως λίθος διαμένει. Ούτως άνθρωπος σαρκικόν φρόνημα έχων, και μη πυρωθείς κατά τον Ιωσήφ [τον Πάγκαλον δηλαδή] τω φόβω του Θεού, λύεται προελθών, εις αρχήν. Πολλοί γαρ των τοιούτων οι πειρασμοί εν μέσω ανθρώπων όντων. Καλόν δε τινα ειδότα τα ιδία μέτρα, αποφεύγειν το βάρος της αρχής.

 Τη αυτή ημέρα, η Αγία Μάρτυς Γραυς, ξίφει τελειούται.

Θύεις θεοίς Γραυς, η ταθή σοι το ξίφος; Χαίρω, ταθήτω· τοις θεοίς γαρ ου θύω.

 Τη αυτή ημέρα, Μνήμη των Αγίων Μαρτύρων εν Ρώμη Βίτου, Μοδέστου και Κρεσκεντίας.

Τη αυτή ημέρα, Μνήμη του

Οσίου Κυρίλλου του θαυματουργού.

 Τη αυτή ημέρα, Μνήμη του Οσίου

Ιωνά της Μονής Πεσόνσα εν Ρωσσία, του δια Χριστόν σαλλού

 Τη αυτή ημέρα, Μνήμη του Αγίου Ιωνά Μητροπολίτου Μόσχας

 Τη αυτή ημέρα, Μνήμη του Αγίου Πρίγκιπα Λαζάρου του Σέρβου

Ταις αυτών αγίαις πρεσβείαις, ο Θεός, ελέησον ημάς. Αμήν.

**Ωδή ζ’ . Παίδες Εβραίων.**

Κήρυξ Θεού φιλανθρωπίας, αναδέδειξαι παμμάκαρ Αυγουστίνε, εκ βυθού αναχθείς, της τούτου αγνωσίας, εις γνώσιν θεοδίδακτον, και επισκοπείας χάριν.

Όσα εφαίνοντό σοι πλούτος, προ της Χάριτος απέρριψας ως κόνιν, ενδυθείς τον Χριστόν, θεόφρον Αυγουστίνε, και του Αγίου Πνεύματος, πλουτισμόν κληρονομήσας.

Ίδε μητέρων φιλοστόργων, μήτερ Μόνικα κλαυθμόν απελπισίας, βλεπουσών εις οδούς, τας ψυχοφθόρους τέκνα, και συν τω Αυγουστίνω σου, δότε ταύταις την ελπίδα.

**Θεοτοκίον.**

Νουν μου ανάδειξον Κυρία, οικητήριον της μνήμης του Υιού Σου, δι’ ης πάσαν εχθρού, επιδρομήν διώκω, και την αυτού ψυχόπικρον, προσβολήν καταγλυκαίνω.

**Ωδή η’ . Τον εν όρει αγίω.**

Ως της πλάνης τας ατραπούς βαδίσας, και τον όλεθρον αιρέσεων ελέγξας, Αυγουστίνε ημάς, τη Ορθοδόξω πίστει, στερέωσον πρεσβείαις σου, συν Μονίκη τη μητρί σου.

Συρίγγι σου γλυκεία οδηγήσας, το σον ποίμνιον θεόφρον Αυγουστίνε, προς την άνω Σιών, οδήγει φιλοτέκνως, εις ποθητά σκηνώματα, και Μονής σου μοναστρίας.

Υπερλόγως ενήργησεν η Χάρις, το μυστήριον εν σοι της σωτηρίας, φανερούσα Χριστού, πολλήν φιλανθρωπίαν, ης τύχοιμεν αι δούλαί σου, Αυγουστίνε ιεράρχα.

**Θεοτοκίον.**

Μη εάσης με μόνον εν τω βίω, παναμώμητε και εύρη ο εχθρός μου, αλλά μένε αεί, προστάτις μου και φύλαξ, φωτίζουσα εις πλήρωσιν, εντολών θείων Υιού Σου.

**Ωδή θ’ . Εξέστη επί τούτω.**

Νικήσας τη δυνάμει του Ιησού, Αυγουστίνε το τρίπλοκον σύνδρομον, κόσμον σαυτόν, και τον πολυμήχανον σατανάν, εισήλθες εις τα άδυτα, θείας Πολιτείας δια παντός, ορών του γλυκυτάτου, Κυρίου θείαν όψιν, ως ζων επόθεις ώσπερ έλαφος.

Η θλίψις και το άλγος το μητρικόν, εις χαράν μετεβλήθησαν Μόνικα, ότι ιδού, σπείρασα εν δάκρυσι προσευχάς, νυν έχεις Αυγουστίνόν σου, σύνοικον Αγίων Ιεραρχών, και θείων Διδασκάλων, εκτρέφοντα πλουσίως, την Εκκλησίαν τοις συγγράμμασι.

Σφενδόνη θεοπνεύστων σου διδαχών, καθελών των αιρέσεων φρύαγμα, άλλος Δαβίδ, ώφθης Αυγουστίνε χριστοφιλής, διο και τους εγκύπτοντας, εν ταις γλυκυτάταις σου συγγραφαίς, ενίσχυσον εις γνώσιν, των θείων μυστηρίων, και σωτηρίας την επίτευξιν.

Ωραία ανθοδέσμη μυρεψική, εκ δακρύων αγίων συντέθειται, και τους πιστούς, κατευωδιάζει χαρμονικώς, Μόνικα η πολύαθλος, άμα Αυγουστίνω γλυκεί υιώ, διδάσκουσα τους πάντας, καρπούς ευχής εμπόνου, και μετανοίας ύψος άπειρον.

**Θεοτοκίον.**

Αυγαίς Σων χριστοδέκτων ικεσιών, Αυγουστίνου Μονήν καταφώτιστον, Μήτερ αγνή, και αγιαστήριον των ψυχών, ταύτην δείξον ευλίμενον, ίνα οι θλιβόμενοι ιλαράν, ευρίσκωσι γαλήνην, και της Χριστού αγάπης, έχωσι πείραν και αντίληψιν.

**Εξαποστειλάριον. Τοις Μαθηταίς συνέλθωμεν.**

Ότε του Παύλου ήκουσας, την χριστόφθογγον κλήσιν, ιδού καιρός ευπρόσδεκτος, Αυγουστίνε εξ ύπνου, ηγέρθης της ασωτίας, των ευχών συνεργία, Μονίκης σης γεννήτορος, και δακρύων εκβλύσει, όθεν υιός, του φωτός εδείχθης και της Ιππώνος, αγίως επεσκόπευσας, Εκκλησίας ευφράνας.

**Αίνοι. Ήχος πλ. δ’ . Ω του παραδόξου θαύματος.**

Ότε η χάρις εκκέχυτο, τη ση ψυχή θαυμαστώς, Αυγουστίνε κατέρριψας, πάντα τα υψώματα, τα Θεού σε χωρίζοντα, και εδουλώθης όλαις δυνάμεσι, τω σταυρωθέντι Χριστώ γενόμενος, σκεύος του Πνεύματος, ου ταις ενηχήσεσι λύρα τερπνή, ώφθης κιθαρίσασα, της μετανοίας ψαλμούς.

 Υιού σου βλέπουσα όλισθον, ταις των δακρύων ροαίς, συν ευχαίς και δεήσεσι, Μόνικα τον Κύριον, εν ελπίσιν ικέτευες, όθεν λαβούσα το εκζητούμενον, κατηξιώθης ιδείν το τέκνον σου, θείον διδάσκαλον, και ποιμένα άριστον, μεθ’ ου τρυφάς, της αγαλλιάσεως της Βασιλείας Χριστού.

 Τα της ψυχής σου χαρίσματα, κατεχωσμένα το πριν, αμαρτίας καλύμματι, Αυγουστίνε δέδωκας, αντιδώρως τω Κτίσαντι, διο εδείχθης ποιμήν φιλόθεος, και μυστήριων Θεού συμμέτοχος, ταις αναβλύσεσιν, ιερών λογίων σου λαόν Χριστού, καταρδεύων πάντοτε, μνήμην τιμώντά σου.

 Ίππος Θεού αναδέδειξαι, ταις διδαχών σου οπλαίς, διαλύων τα άχυρα, πλάνης των αιρέσεων, Αυγουστίνε πανθαύμαστε, διο εν ύμνοις καταγεραίρομεν, σεπτήν σου μνήμην και μακαρίζομεν, την σε γεννήσασαν, Μόνικαν αοίδιμον, μεθ’ ης Μονήν, την υμών φυλάττοιτε, πάσης εχθρού προσβολής.

**Δόξα. Ήχος πλ. δ’ .**

Όπου επλεόνασεν η αμαρτία, εκεί υπερεπερίσσευσεν η Χάρις, όθεν Αυγουστίνε τη υπερλόγω φιλανθρωπία, του Δεσπότου και συ καταληφθείς, και εκ σκότους ασωτίας εις αυγασμόν θεογνωσίας, δια Παύλου καθελκυσθείς, υπερεδικαίωσας την σωτήριον κλήσίν σου, ποιμενάρχης δε Ιππώνος εξαίρετος αναδειχθείς, επλούτησας την Εκκλησίαν τοις θεοσόφοις σου λόγοις και συγγράμμασι. Διο Μονίκης της αγιωτάτης σου μητρός, πρεσβεύσατε δεόμεθα, και ημάς καταυγασθήναι ολοτελώς, ταις ζωηφόροις του Κυρίου ελλάμψεσι, και ευρείν μερίδα εν τω φωτί του Προσώπου Αυτού.

**Και νυν. Θεοτοκίον**

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

**Μεγαλυνάρια.**

 Εκ της αγνωσίας του σκοτασμού, και της ασωτίας, μετηνέχθης εις φωτισμόν, πάτερ Αυγουστίνε, γενόμενος σημείον, Χριστού φιλανθρωπίας, του Ελεήμονος.

Έσπειρας εν δάκρυσι και κλαυθμώ, Μόνικα υιού σου, εκζητούσα τον φωτισμόν, όθεν νυν αγάλλη, εν τη Σιών τη άνω, συν τούτω καθορώσα, Κυρίου πρόσωπον.

Ω φιλανθρωπίας του Ιησού, του θέλοντος σώσαι, γένος άπαν το των βροτών, ώσπερ Αυγουστίνον, εκ λάκκου κατωτάτου, ερρύσατο της πλάνης, και καθηγίασε.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/search?q=%CE%91%CE%A5%CE%93%CE%9F%CE%A5%CE%A3%CE%A4%CE%99%CE%9D%CE%9F%CE%A3+%CE%99%CE%A0%CE%A0%CE%A9%CE%9D%CE%9F%CE%A3+%26+%CE%9C%CE%9F%CE%9D%CE%99%CE%9A%CE%91+%CE%9F%CE%A3%CE%99%CE%91+%CE%9C%CE%97%CE%A4%CE%97%CE%A1+%CE%91%CE%A5%CE%A4%CE%9F%CE%A5